Efter en længere debat kunne politikerne i regionsrådet ved 16-tiden vedtage en ny råstofsplan. Et flertal bestemte, at der skal graves ved Kaas-Jetsmark og ved Søheden plantage, mens Drastrup og Klim blev pillet ud af planen. SF, De Radikale og Dansk Folkeparti kæmpede for, at der ikke skulle graves nogle af fire steder, men de fik altså kun opbakning til de to. I Drastrup var det en række grundvandsdepoter i området, der fik politikerne til at opgive planen, og i Klim skyldes det blandt andet hensynet til en nærliggende campingplads. - Man skal være tilfreds med de små sejre, og der var i hvert fald en enkelt af dem. Men det kunne have været bedre, siger Thomas Krog fra SF, der havde kæmpet en indædt kamp i regionsrådssalen for at få alle fire ændringsforslag igennem.

Opsummering:
Her til eftermiddag bestemte regionsrådet, hvor der skal graves efter råstof i fremtiden. Klim og Drastrup slipper, mens arbejdet skal i gang ved Kaas-Jetsmark og ved Søheden plantage.